Lilli Waage

Cecilie Christine «Lilli» Waage (født 11. mai 1871 i Bergen, død 20. januar 1953 på Tromøya) var en norsk musikkpedagog, språklærer, forfatter og oversetter.

Liv og virke  
Lilli Waage etablerte seg i 1890-årene som privaltærer i musikk i sin fødeby Bergen. Fra 1898 oppholdt hun seg i London, der hun drev kommisjonshandel. I 1902 etablerte hun seg sammen med søsteren Marie Waage (senere gift Wright) som privatlærer i engelsk i Kristiania.

Waage oversatte en rekke romaner, og blant hennes oversettelser fra engelsk til norsk var En fortælling om to byer av Charles Dickens (1906).

Selv skrev hun under psevdonymet Elisabet von Ruyter Breve til min venn, som utkom i 1916. I 1925 kom hennes barnebok Gullpus. Den beskriver en kattunges eventyrlige reise. Samme år utga hun fagboken Setningsglossar til Brekkes lærebok i engelsk for begynnere.

Waage opptrådte i 1920-årene som reiserådgiver, og kunne ved henvendelse anbefale flere «franske og engelske skoler, mindre hoteller, pensjonater og familier». Etter eget utsagn hadde hun selv besøkt alle disse stedene. Hun anbefalte også steder hun selv hadde besøkt i Belgia og Sveits.

Familie 
Lilli Waage var datter av bestyrer for Bergens døvstummeinstitutt Nils Christian Waage og hans hustru Cecilie (født Benneche).
Hun forble ugift.

Bibliografi 
 1916: Breve til min venn (utgitt av Elisabet von Ruyter), Cammermeyer, Kristiania
 1925: Gullpus, Some, Oslo
 1925: Setningsglossar til Brekkes lærebok i engelsk for begynnere, Some, Oslo

Referanser

Kilder 
 

Norske forfattere
Norske oversettere
Norske barnebokforfattere
Norske musikkpedagoger
Personer fra Bergen kommune